**כיצד להקריא סיפור**

הקראת סיפור מספר ממלא פונקציות חינוכיות,לימודיות ורגשיות רבות החל בהקניית יסודות אוריינות וכלה בקשר ישיר ואינטימי עם הילד. לא אדון בחשיבות ההקראה על כך נכתבו מאמרים רבים, אלא אתייחס לאופן הביצועי של ההקראה.

קיימים מספר כמה הבדלים בין ההקראה מהספר לעומת הסיפור שבעל פה.

**בהקראה**, הסיפור מגיע ארוז ומוכן, איננו צריכים לתכנן ולבנות את נוף הסיפור. **בסיפור שבעל פה** עלינו לעבד את הסיפור.

 **בהקראה**, אנו מציגים את הסיפור כלשונו על פי המילים הכתובות והעלילה הניבנת, בעוד **שבסיפור בעל פה**, יש לנו את החופש לבחור במילים, לספר אותו כלשוננו לשנות ולהתאים את העלילה וגיבוריה לאופן שיתאים לנו ולקהל המאזינים.

**בהקראה** , העולם הכתוב מיוצג על ידי האיורים שבספר, הדורשים התייחסות.
**בסיפור שבעל פה**, ישנו חופש למספר לבחור באמצעים שונים העוזרים לייצג את העולם המסופר.

**בהקראה** עלינו להחזיק את הספר פתוח, דבר המגביל את חופש התנועה**. בסיפור העל פה** תנועות הגוף שלנו לא מוגבלות.

ישנן יתרונות לכל אחד מאופני הסיפור, ואין לראות בהשוואה זו המלצה על צורה זו אחרת של סיפור סיפורים. כל אחד משני האופנים מותאם למספר על פי יכולותיו והסיטואציה בה הוא מספר.
כמו כן ישנם הבדלים מהותיים בין הקראת סיפור לילדך האישי (או כל ילד אהוב השייך לחיים הפרטיים), לבין הקראת סיפור לכיתה. בעוד שילדך בוחר את הספר ומצפה ממך לזמן איכות אינטימי,תשומת לב אישית, קשר ומגע. בכיתה ובגן יש לתת חשיבות גדולה יותר לבחירת הסיפור ולאופן הביצוע של ההקראה.

ההצעות שאתן נוגעות בעיקר להקראת סיפור בכיתה:

1. יש לקרוא את הסיפור לפני. לבחון שהסיפור קריא , שהוא אינו כתוב ברמה גבוהה או אף נמוכה מידי לאופי הכיתה. יש לבחון את הערכים המוצגים בסיפור. זכרו כי בזמן ההקראה, הסיפור ייצג את השקפתכם בעיני הילדים. כמו כן יש לבחון את סדר

הסיפור, את המשקל ואת התגבשות העלילה ולפיכך תוכלו לבחון את קצב ההקראה ואת המקומות שיש לתת להם הדגשים.
2. יש לבחור ספר שאנו אוהבים.
3. יש לבחור סיפור המתאים לקהל המאזינים- גיל הילדים, אופיים, הסיטואציה החיצונית (חגים, אירועים, מזג אוויר, מקרים חברתיים וכד')**.**
4. יש להציג את שם הסופר/ת והמאייר/ת.
5. זכרו כי בסיפורי הילדים , בשל מיעוט הכתוב, כל מילה נבחרה בקפידה. וכל משפט מייצג תמונה. עלינו להקריא סיפור על פי המשקל (הקצב של הסיפור) כשאנו רואים (בדמיוננו) את התמונות העולות מהמשפטים.
6. יש להיזהר לא "לשיר" את הסיפור. כלומר יש לראות בילדים אנשים קטנים. יש להקריא להם בגובה העיניים. לא לספר להם בשפה ילדית , לא לחקות (כמספרים) קול של ילד או ילדה, ולא לזמר, כלומר לא לעלות ולרדת בצורה מוגזמת, אלא יש לספר את הסיפור באופן שהייתם מספרים סיפור לשכנה או חבר.
7. יש לבחון היכן יש להעצים את הסיפור. את ההדגשות בסיפור יש להעביר דרך האטת או הגברת הקצב, הנמכת הוא העלאת הקול ,שתיקה או האנחות. כמובן שיש להיזהר מהגזמה או יתר דרמתיות העלולה לעייף את קהל המאזינים
8. ניתן לחקות דמויות שונות בסיפור. משום שעלינו להתמיד לאורך כל הסיפור בדיבור הייחודי של הדמות, מומלץ מאד לבחור בסגנון דיבור של הדמות הקרוב לסגנון הדיבור של המספר. חיקוי קיצוני עלול לבלבל אותנו ואת קהל המאזינים עם שאר הדמויות (והמספר) במהלך הסיפור.
9. חשוב מאד לשמור על קשר עין עם הילדים. רצוי בכל שניים, שלושה משפטים לשלוח מבט בסוף המשפט. יש להשתדל שהמבט יופנה לכמה שיותר ילדים.
10. הספר לא יסתיר את הפנים. בגלל שתנועות הגוף מוגבלות בזמן ההקראה . תנועות הפנים(המימיקה) ממלאות תפקיד חשוב.
11. תפקיד האיור הוא להאיר את הספור, ולכן האיורים הם חלק בלתי נפרד מהספר. האיורים גם מתייחסים לקצב ההקראה ולהדגשים השונים בסיפור. הצגת הסיפורים ניתנת לשיקולן של המורות / גננות בהתאם לספר, להשקפתן או למצב בכיתה. לטעמי ברוב המקרים הצגת האיורים חשובה. הייתי ממליץ להראות את האיורים לאחר הקראת הקטע ולפני כל הפיכת דף . את האיורים יש להראות לכל הילדים בתנועה סיבובית ולאט.
12. והעיקר ליהנות (למרות שזה מאד קשה לאחר כל הכללים שציינתי)

בהצלחה!